Tatăl Simonei Halep, prima reacție după victoria fiicei sale la TAS
Stere Halep a declarat că în fața jurnaliștilor că "Dumnezeu are grijă (…), așa cum s-a întâmplat".
"Era normal, multe voci, chiar și din România au condamnat-o pe Simona că e trișoare, că nu știu ce, că a trișat… Problema este aici, la noi în țară.
Știam de prima dată că o să se întâmple așa, eu v-am declarat de prima dată că Dumnezeu are grijă, va rezolva problema, așa cum s-a întâmplat", a spus el.
Tatăl Simonei Halep a mai spus că încă nu a apucat să vorbească cu sportiva.
"Ne simțim puțin supărați, pentru că nu trebuia să se întâmple asta, și s-a întâmplat… Dar, astea sunt riscurile vieții.
N-am sunat-o încă, acum am ajuns acasă. Ea este la Dubai. Dacă încercați să vă puneți în locul unui părinte, o să vedeți cât este de greu", a afirmat acesta.
Stere Halep a precizat, totodată, că Simona Halep nu a încetat niciodată să se pregătească pentru revenirea pe terenul de tenis.
"După cum știți, și după declarațiile pe care le-a făcut, și postările pe care le-a făcut Simona, ați văzut că făcea pregătirea.
Nu a întrerupt pregătirea, menținerea în formă", a adăugat tatăl constănțencei.
TAS a publicat verdictul complet pentru Simona Halep pe 5 martie
Tribunalul de Arbitraj pentru Sport (TAS) a acceptat apelul depus de Simona Halep. Așadar, a redus perioada de ineligibilitate a acesteia de la 4 ani la 9 luni. Decizia a fost anunțată la Lausanne, pe 5 martie 2024.
TAS a comunicat partea dispozitivă a hotărârii sale în procedura de arbitraj de apel CAS 2023/A/10025. În aceasta, sportiva a contestat Agenția Internațională pentru Integritate în Tenis (ITIA), și CAS 2023/A/10227, în care International Tennis Integrity Agency (ITIA) a contestat-o pe Simona Halep.
Procedurile de apel au vizat două acuzații distincte. Prima acuzație a apărut în urma detectării unei substanțe interzise (Roxadustat) într-un eșantion de urină recoltat de la Simona Halep la 29 august 2022, în timpul US Open. A doua acuzație s-a referit la pașaportul biologic al sportivei (ABP), în special la o probă de sânge prelevată de la doamna Halep la 22 septembrie 2022. Aceasta a indicat utilizarea unei substanțe interzise și/sau a unei metode interzise.
În hotărârea sa din 22 septembrie 2023, Tribunalul independent al Federației Internaționale de Tenis (ITF) a constatat că doamna Halep este vinovată de ambele încălcări ale regulilor antidoping (ADRV). Astfel, a impus o perioadă de ineligibilitate de patru ani asupra ei.
În apelul înaintat de româncă la Tribunalul de Arbitraj Sportiv (TAS) împotriva deciziei inițiale, doamna Halep a solicitat reducerea sancțiunii și limitarea acesteia la perioada de suspendare provizorie deja executată. Într-o declarație separată, ITIA a cerut ca TAS să considere ADRV-urile doamnei Halep ca o singură încălcare, pe baza celei mai severe sancțiuni impuse, și să stabilească o perioadă de ineligibilitate între patru și șase ani. Mai multe puteți citi aici.